CELEX: 
Language: lt
Date: 2021-10-29 00:00:00
Title: KOMISIJOS DELEGUOTASIS REGLAMENTAS (ES) …/... kuriuo papildomos Europos Parlamento ir Tarybos direktyvos 2014/53/ES nuostatos dėl esminių reikalavimų, nurodytų tos direktyvos 3 straipsnio 3 dalies d, e ir f punktuose, taikymo

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Didelį skaičių radijo įrenginių kasdien naudoja ne tik suaugę ar profesionalūs naudotojai, bet ir pažeidžiami naudotojai, pavyzdžiui, vaikai. 
            
            
               Viena vertus, Europos Parlamentas ir Taryba ne kartą nurodė, kad būtina stiprinti kibernetinį saugumą ES
                  1
               , pripažindami vis didesnę prie interneto prijungtų radijo įrenginių, įskaitant mašinas, jutiklius ir tinklus, sudarančius daiktų internetą, svarbą ir susijusias saugumo problemas. ES sistemą sudaro keli teisės aktai
                  2
               , kurie apima su kibernetiniu saugumu arba su kai kuriais jo elementais susijusius aspektus. Spręsdami tam tikrus kibernetinio saugumo klausimus, skirtingi veikėjai ir (arba) suinteresuotieji subjektai gali turėti tam tikrų įpareigojimų padėti užtikrinti, kad visa ekosistema išliktų saugi. Pavyzdžiui, tinklo operatoriai ir paslaugų teikėjai turėtų užtikrinti, kad jų sistemos ir platformos būtų saugios, įrenginių gamintojai turėtų užtikrinti, kad jie būtų suprojektuoti atsižvelgiant į saugumo principus, naudotojai turėtų žinoti apie riziką atliekant tam tikrus veiksmus ir apie būtinybę atlikti savo naudojamų įrenginių reikiamus atnaujinimus, valstybės narės gali nustatyti prioritetus. Visos ekosistemos kibernetinis saugumas užtikrinamas tik tuo atveju, jei visi jos komponentai yra kibernetiškai saugūs. 
            
            
               Kita vertus, 2016 m. gruodžio mėn. Norvegijos vartotojų taryba įvertino pasirinktų prie interneto prijungtų radijo žaislų technines savybes
                  3
               . Jos išvados rodo galimą vaikų teisių į privatumą, asmens duomenų apsaugos ir saugumo stoką. Dėl viduje įrengtų garsiakalbių, mikrofonų ir kitų jutiklių prie interneto prijungti žaislai pagal apibrėžtį yra „išmanieji“ ir, pavyzdžiui, gali suprasti kalbą, todėl gali bendrauti su vaiku. Jie taip pat gali ne tik daryti nuotraukas ir vaizdo įrašus, registruoti geografinės padėties duomenis, su žaidimų patirtimi susijusius duomenis, bet ir širdies plakimo dažnį, miego įpročius ar kitus biometrinius duomenis. Ataskaita taip pat rodo, kad bendraudami su vaiku kai kurie iš šių žaislų taip pat gali reklamuoti gaminius, kurie gali neatitikti numatomo tokio tipo gaminių skaidrumo. Dėl šios priežasties Europos vartotojų asociacijos
                  4
                paragino imtis veiksmų.
            
            
               Žaislai yra tik dalis platesnio sektoriaus, kuris kelia panašią riziką. Direktyvoje 2009/48/EB nustatyti saugos reikalavimai, kuriuos turi atitikti į direktyvos taikymo sritį patenkantys žaislai, prieš juos pateikiant Sąjungos rinkai. Tačiau toje direktyvoje nustatyti reikalavimai neapima, pavyzdžiui, reikalavimų, kurie užtikrina asmens duomenų ir privatumo apsaugą arba apsaugą nuo sukčiavimo. 
            
            
               Išmanieji prietaisai, išmaniosios kameros ir daugybė kitų prie interneto prijungtų radijo įrenginių, pvz., mobilieji telefonai, nešiojamieji kompiuteriai, elektroniniai raktai, signalizacijos sistemos ir namų automatikos sistemos, taip pat kelia įsilaužimo riziką ir privatumo problemų, kai yra prijungti prie interneto. Be to, dėvimieji radijo įrenginiai (pvz., žiedai, apyrankės, kišeniniai spaustukai, laisvųjų rankų įranga, fizinio aktyvumo sekikliai ir kt.) gali tam tikrą laiką stebėti ir registruoti įvairius naudotojo konfidencialius duomenis (pvz., buvimo vietą, temperatūrą, kraujospūdį, širdies plakimo dažnį) ir perduoti juos ne tik internetu, bet ir nesaugiomis artimojo ryšio technologijomis. Radijo įrenginių direktyvoje 2014/53/ES
                  5
                (RED) nustatyta radijo įrenginių pateikimo bendrajai rinkai reglamentavimo sistema. Ji susijusi su privalomomis radijo įrenginių patekimo į rinką sąlygomis. RED apima elektrinius ir elektroninius įrenginius, kurie gali naudoti radijo spektrą ryšio ir (arba) radijo nustatymo tikslais. Valstybės narės per savo nacionalines rinkos priežiūros institucijas imasi taisomųjų priemonių dėl reikalavimų neatitinkančių radijo įrenginių. 
            
            
               RED 3 straipsnyje nustatyti esminiai reikalavimai, kad Sąjungos rinkai pateikti radijo įrenginiai turi atitikti 3 straipsnio 1 dalies a punktą, kuriame nustatyti esminiai sveikatos ir saugos reikalavimai, 3 straipsnio 1 dalies b punktą, kuriame nustatyti esminiai elektromagnetinio suderinamumo reikalavimai, ir 3 straipsnio 2 dalį, kurioje nustatyti esminiai reikalavimai, susiję su efektyviu ir veiksmingu radijo spektro naudojimu. Be to, 3 straipsnio 3 dalyje numatyti papildomi esminiai reikalavimai, taikomi radijo įrenginių kategorijoms arba klasėms, nurodytoms susijusiame (-uose) Komisijos deleguotajame (-uosiuose) akte (-uose). 
            
            
               RED įgalioja Komisiją priimti deleguotuosius aktus, kad būtų galima taikyti visus esminius reikalavimus, nustatytus RED 3 straipsnio 3 dalyje, apibrėžiant kiekvieną iš tų reikalavimų, susijusių su radijo įrenginių kategorijomis ar klasėmis. Šiai iniciatyvai yra svarbūs trys 3 straipsnio 3 dalies antros pastraipos punktai: 
            
            
               ·3 straipsnio 3 dalies d punktas tinklo apsaugai užtikrinti;
            
            
               ·3 straipsnio 3 dalies e punktas asmens duomenų ir privatumo apsaugos priemonėms užtikrinti;
            
            
               ·3 straipsnio 3 dalies f punktas apsaugai nuo sukčiavimo užtikrinti. 
            
            
               Tačiau tikslas nėra, be galiojančių teisės aktų, sukurti papildomų ar sutampančių taisyklių, o jis yra užtikrinti, kad esami principai, kai taikoma, būtų paversti konkrečiais reikalavimais, keliamais Sąjungos rinkai pateikiamų prekių gamybai, esant tam tikram priverstinio vykdymo ar patikrinamumo laipsniui. Svarbu užtikrinti, kad būtų papildoma esama ES sistema. Dėl to radijo įrenginiai, gaminiai ar komponentai, kuriems taikomi Reglamentai (ES) 2019/2144
                  6
                  ir (ES) 2018/1139
                  7
                arba Direktyva (ES) 2019/520
                  8
               , neturėtų patekti į tas radijo įrenginių kategorijas ar klases, kurios turėtų atitikti Direktyvos 2014/53/ES 3 straipsnio 3 dalies e ir f punktuose nustatytus esminius reikalavimus. 
            
            
               Kalbant apie duomenų apsaugą, Sąjungos teisės aktai dėl asmens duomenų ir privatumo apsaugos, pvz., Europos Parlamento ir Tarybos reglamentas (ES) 2016/679
                  9
                bei Europos Parlamento ir Tarybos direktyva 2002/58/EB
                  10
               , reglamentuoja asmens duomenų tvarkymą ir privatumo apsaugą, tačiau nereglamentuoja radijo įrenginių pateikimo Sąjungos rinkai. 
            
            
               Pagrindinis šios iniciatyvos tikslas, išsamiau aprašytas pridedamame poveikio vertinime, yra prisidėti prie pasitikėjimo ekosistemos, kuri atsiranda dėl visų susijusių ES teisės aktų dėl tinklų, privatumo apsaugos ir apsaugos nuo sukčiavimo sinergijos, stiprinimo. Šia iniciatyva tokiu atveju turėtų būti leidžiama į ES rinką patekti tik pakankamai saugiems radijo įrenginiams. Atsižvelgiant į bendruosius tikslus, šia iniciatyva ketinama stiprinti pagarbą tam tikroms pagrindinėms teisėms (pvz., teisei į privatumą) ir remti politikos tikslus, nustatytus kituose ES teisės aktuose, kuriuose nėra rinkos veikimui užtikrinti skirtų nuostatų. Taip pat būtina laiku imtis veiksmų, atkreipiant dėmesį į rizikos mastą ir atsižvelgiant į tai, kad greitas taikymas daro teigiamą poveikį esamiems ES politikos tikslams. Galimybė naudotis esamais įgaliojimais, kurie jau yra suteikti Komisijai, leis veikti atsižvelgiant į esamą sistemą, kai nereikia specialių papildomų teisės aktų. Siekiant spręsti problemas, susijusias su saugumo funkcijų neturinčiais gaminiais, konkretus tikslas yra suteikti rinkos priežiūros institucijoms vykdymo užtikrinimo priemonę, kad jos galėtų imtis taisomųjų veiksmų. Kitas tikslas – užtikrinti bendrąją nagrinėjamų gaminių rinką, kurios nevaržytų skirtingos vietos ar nacionalinės nuostatos, didinančios administracinę naštą, visų pirma mažesnėms įmonėms. Galutinis tikslas – sukurti vienodas sąlygas, taikant aiškias ir proporcingas taisykles, kurios būtų efektyviai ir vienodai įgyvendinamos visoje ES.
            
            
               Vidaus rinkos taisyklių, apimančių apsaugos nuo nesaugių produktų ir paslaugų priemones, būtinumą pažymėjo Komisija ir Sąjungos vyriausiasis įgaliotinis užsienio reikalams ir saugumo politikai 2020 m. gruodžio 16 d. bendrame komunikate dėl Europos Sąjungos skaitmeninio dešimtmečio kibernetinio saugumo strategijos
                  11
               .
            
            
               2.KONSULTACIJOS PRIEŠ PRIIMANT AKTĄ
            
            
               Šios iniciatyvos konsultacijų strategijoje atsižvelgta į visus galimus susijusius aspektus, taip pat poveikio visuomenei (pvz., vartotojams ir ekonominės veiklos vykdytojams), nacionalinėms institucijoms, bendroms patekimo į rinką sąlygoms ir papildomų ES teisės aktų įgyvendinimo arba jų sinergijos požiūriu. Suinteresuotųjų subjektų pateikti atsiliepimai buvo naudojami kartu su įrodymais, gautais iš kitų tyrimų šaltinių (pvz., dokumentų nagrinėjimo). 
            
            
               Atitinkami suinteresuotieji subjektai buvo valdžios institucijos, atsakingos už duomenų tvarkymą, kovą su sukčiavimu ir (arba) radijo įrenginius, ekonominės veiklos vykdytojų asociacijos, pavieniai ekonominės veiklos vykdytojai, vartotojų organizacijos, piliečiai, akademinės ir mokslinių tyrimų institucijos, atitinkamos nevyriausybinės organizacijos, notifikuotosios įstaigos, Europos standartizacijos organizacijos.
            
         
         
            
               Vykdyta ši konkreti konsultacinė veikla:
            
            
               ·visi suinteresuotieji subjektai galėjo pateikti atsiliepimus apie įžanginį poveikio vertinimą per keturias savaites
                  12
               ;
            
            
               ·Komisijos geresnio reglamentavimo portale pradėtos 12 savaičių viešos konsultacijos
                  13
               ;
            
            
               ·tikslinės konsultacijos buvo skirtos konkrečiai valstybėms narėms, ekonominės veiklos vykdytojams (asociacijoms ar asmenims), vartotojų organizacijoms, atitikties vertinimo įstaigoms, vartotojams arba kitiems ekspertams.
            
            
               Suinteresuotieji subjektai, įskaitant tuos, kurie dalyvavo radijo įrenginių ekspertų grupės posėdyje, taip pat buvo pakviesti dalyvauti tikslinėje apklausoje. 56 iš jų pasirinko pateikti atsakymus užpildant klausimyną. 56 respondentai buvo iš 20 šalių, įskaitant 14 ES valstybių narių. Daugiausia atsakymų (14) pateikė Belgija, beveik visi jų buvo gauti iš gamintojams ar vartotojams atstovaujančių įstaigų. Vokietija buvo kita geriausiai atstovaujama šalis su 11 respondentų, kurių dauguma buvo gamintojai. Iš ES nepriklausančių valstybių narių geriausiai buvo atstovaujama JAV su 5 respondentais, kurie buvo gamintojai ir pramonės įstaigos. Buvo išlaikyta pusiausvyra tarp atsakymus pateikusių organizacijų dydžio. Visos didelės organizacijos buvo gamintojai arba nacionalinės viešojo administravimo institucijos, išskyrus dvi atitikties vertinimo įstaigas ir vieną universitetą. Daugelis labai mažų organizacijų buvo pramonės ar vartotojų asociacijos. Mažos ir vidutinės organizacijos buvo visų tipų organizacijų mišinys.
            
            
               Atvirų viešų konsultacijų klausimyną, kurį sudarė atviri ir uždari klausimai, iš viso užpildė 42 respondentai. Respondentų šalių profilis atrodė taip:
            
            
               ·42 respondentai buvo iš 14 ES valstybių narių;
            
            
               ·daugiausia atsakymų (8), iš kurių septyni buvo gauti iš piliečių, pateikė Vokietija;
            
            
               ·šeši buvo iš Belgijos, visi buvo ES lygmens reprezentacinės įstaigos (penkios verslo asociacijos ir viena vartotojų asociacija);
            
            
               ·šeši buvo iš Ispanijos, iš kurių keturi buvo valdžios institucijos, o du buvo įmonės;
            
            
               ·nebuvo nė vieno respondento, esančio už ES ribų.
            
            
               Respondentų tipų profilis atrodė taip:
            
            
               ·iš 42 respondentų šiek tiek daugiau nei pusė (22) buvo piliečiai;
            
            
               ·piliečiai buvo iš 10 ES valstybių narių; 
            
            
               ·iš šešių valdžios institucijų keturios buvo iš Ispanijos, po vieną buvo iš Estijos ir Airijos;
            
            
               ·iš septynių verslo asociacijų penkios buvo ES lygmens įstaigos, įsikūrusios Belgijoje;
            
            
               ·šešios įmonės buvo iš penkių skirtingų šalių. Trys buvo labai mažos, dvi mažos ir viena didelė;
            
            
               ·viena vartotojų organizacija buvo ES lygmens įstaiga, įsikūrusi Belgijoje.
            
            
               2020 m. rugsėjo 18 d. ir lapkričio 17 d. vyko konsultacijos su Radijo įrenginių ekspertų grupe (E03587) dėl preliminarių dokumentų, kuriuose nagrinėjami pagrindiniai deleguotojo akto punktai (taikymo sritis, taikomi straipsniai, išimtys, taikymo data). 2021 m. vasario 24 d. vyko konsultacijos su ta pačia grupe dėl akto projekto. Radijo įrenginių ekspertų grupėje dalyvauja ES valstybių narių ir asocijuotųjų šalių valdžios institucijos, vartotojų asociacijos, su RED susijusios ekonominės veiklos vykdytojų asociacijos, Europos standartizacijos organizacijos. Gautos pastabos yra viešai paskelbtos CIRCABC
                  14
                duomenų bazėje, kurioje susijusios diskusijos taip pat apibendrintos posėdžių protokoluose.
            
            
               Kelios politikos galimybės buvo atmestos pradiniame etape arba šios iniciatyvos rengimo eigoje dėl įvairių toliau nurodytų priežasčių:
            
         
         
            
               ·pradiniame etape galima papildomai svarstoma politikos galimybė buvo horizontaliojo teisės akto dėl kibernetinio saugumo priėmimas. Keletas atskirų gamintojų ir jų pramonės asociacijos pasiūlė tai kaip geriausią politikos galimybę, dėl kurios, jų nuomone, būtų išvengta rezultatų, veiksmingumo ir efektyvumo susiskaidymo. Tačiau, pavyzdžiui, diskusijų Radijo įrenginių ekspertų grupėje metu buvo nurodyta, kad realistiškai, atsižvelgiant į teisės aktų rengimo terminus, būtinus bendro sprendimo procedūrai, tokia galimybė gali būti ne tokia savalaikė kaip vienas ar daugiau deleguotųjų aktų pagal RED; 
            
            
               ·įžanginio poveikio vertinimo paskelbimo metu kibernetinio saugumo įstatymas dar nebuvo priimtas, todėl jokios galimybės negalėjo būti pagrįstos šiuo teisės aktu. Be to, kibernetinio saugumo sertifikavimo schemų nustatymu pagal įstatymą nesukuriama jokių teisinių įsipareigojimų dėl gaminių pateikimo rinkai. Todėl kibernetinio saugumo sertifikavimas lieka savanoriška veikla ir buvo atliekamas taikant pramoninius savanoriškus metodus atsižvelgiant į politikos galimybes.
            
            
               Galiausiai, vėlesniame etape, t. y. paskelbus įžanginį poveikio vertinimą, tam tikros valstybės narės pasiūlė priimti 3 straipsnio 3 dalies d punktą kartu su 3 straipsnio 3 dalies e punktu ir 3 straipsnio 3 dalies f punktu, atkreipdamos dėmesį į trijų straipsnių priėmimo kartu sinergiją. Kadangi valstybės narės ir vartotojų asociacijos 3 straipsnio 3 dalies d punkto priėmimą laikė 4 galimybės papildymu, atskira galimybė dėl 3 straipsnio 3 dalies d punkto nebuvo svarstoma. 
            
            
               Be to, siekdama atsižvelgti į visų susietųjų produktų ir susijusių paslaugų bei viso jų gyvavimo ciklo kibernetinio saugumo riziką, 2020 m. gruodžio mėn. Bendrame komunikate dėl ES skaitmeninio dešimtmečio kibernetinio saugumo strategijos
                  15
                Komisija paskelbė, kad svarstys galimybę taikyti visapusišką požiūrį, įskaitant galimas naujas horizontaliąsias taisykles, kuriomis siekiama padidinti visų vidaus rinkai pateiktų susietųjų produktų ir susijusių paslaugų kibernetinį saugumą. 
            
            
               3. VIEŠOS KONSULTACIJOS DĖL TEISĖS AKTO PROJEKTO
            
            
               Apsvarsčius teisės akto projektą su Radijo įrenginių ekspertų grupe, pradėtos oficialios keturių savaičių viešos konsultacijos
                  16
               . Konsultacijose be jokių apribojimų galėjo dalyvauti visi piliečiai ir suinteresuotieji subjektai.
            
            
               Iš viso gauti 26 atsakymai. Respondentų šalių profilis atrodė taip:
            
            
               ·Daugiausia atsakymų (18) gauta iš Belgijos.
            
            
               ·Iš Europos Sąjungai nepriklausančių šalių gauta tik viena nuomonė (iš Šveicarijos).
            
            
               ·Likę atsakymai gauti iš Nyderlandų (4), Lenkijos (1), Vokietijos (1) ir Prancūzijos (1).
            
            
               Respondentų tipų profilis atrodė taip:
            
            
               ·Didžiąją dalį atsakymų (17) pateikė pramonės atstovai.
            
            
               ·Vartotojai ir nevyriausybinės asociacijos pateikė 3 atsakymus.
            
            
               ·Atsiliepimų taip pat pateikė 4 piliečiai.
            
            
               ·2 atsakymus pateikė Europos standartizacijos organizacijos.
            
            
               Įvertinus šiuos atsakymus padaryta išvada, kad dėl toliau nurodytų priežasčių akto projekto keisti nereikia.
            
            
               ·Kai kurie atsakymai konkrečiai susiję su techninėmis kibernetinio saugumo grėsmių mažinimo priemonėmis. Tačiau šiame akte techninės priemonės neišdėstomos – nustatomi tik esminiai reikalavimai. Į gautuose atsakymuose išreikštas nuomones dėl šių techninių klausimų bus atsižvelgta rengiant atitinkamus darniuosius standartus.
            
            
               ·Kai kurie suinteresuotieji subjektai išreiškė susirūpinimą dėl įtariamo prievolių dubliavimosi su kitais ES teisės aktais. Šiuo akto projektu reglamentuojamas į taikymo sritį patenkančios įrangos pateikimas rinkai, o likusioje ES teisinėje sistemoje šis elementas nereglamentuojamas. Be to, aktu nesiekiama reglamentuoti jokių procesų ar paslaugų, taip pat jokių po pateikimo rinkai kylančių klausimų, kurie nepatenka į Radijo įrenginių direktyvos taikymo sritį.
            
            
               ·Viena pramonės asociacija nurodė, kad, jos nuomone, aktu sukuriama kliūčių MVĮ. Kaip nurodyta poveikio vertinime, techniniai sprendimai bus pateikti būsimuose darniuosiuose standartuose. MVĮ padės juos parengti.
            
            
               ·Gauta pastabų dėl įrangos kategorijų, kurioms bus taikomi esminiai reikalavimai, supratimo. Prie interneto prijungto įrenginio apibrėžtis išsamiai aptarta atitinkamoje ekspertų grupėje. Apribojus taikymo sritį, kiek tai susiję su numatytu naudojimu, o ne su techniniais pajėgumais, tam tikrai įrangai teisės aktas nebūtų taikomas. Techniniu požiūriu internetinis ryšys būtų įmanomas ir programišiai galėtų šiuo pažeidiamumu pasinaudoti. Be to, tinklo sąvoka yra aiški ir apima internetą.
            
         
         
            
               ·Kai kurios pramonės asociacijos išreiškė susirūpinimą dėl technologinio neutralumo principo, nes aktas netaikomas laidinei įrangai. Poveikio vertinime patvirtinama, kad belaidžiai įrenginiai kelia didesnę riziką kibernetiniam saugumui, todėl tai radijo įrenginiams turėtų būti įgyvendinamos konkrečios politikos priemonės.
            
            
               ·Viena pramonės asociacija nurodė, kad aktas taikomas ne visai vaikų naudojamai įrangai. Šiuo atžvilgiu vaikų privatumo apsauga užtikrinama nustatant įpareigojimus prie interneto prijungtų įrenginių, žaislų ir vaikų priežiūros įrangos gamintojams (žaislų ir vaikų priežiūros įrangos atveju – net jei jie negali palaikyti ryšio internetu). Vaikų naudojami radijo įrenginiai iš esmės priskiriami pirmiau minėtoms kategorijoms.
            
            
               ·Galiausiai dauguma suinteresuotųjų subjektų išreiškė susirūpinimą dėl pereinamojo laikotarpio – teigė, kad jis per trumpas arba per ilgas. Laikoma, kad 30 mėnesių pereinamasis laikotarpis padeda užtikrinti tinkamą pusiausvyrą tarp poreikio skubiai pagerinti radijo įrenginių kibernetinio saugumo lygį Europos rinkoje ir poreikio suteikti gamintojams pakankamai laiko pritaikyti savo produktus.
            
            
               4.DELEGUOTOJO AKTO TEISINIAI ASPEKTAI
            
            
               Šio deleguotojo reglamento tikslas – užtikrinti, kad RED 3 straipsnio 3 dalies d, e ir f punktuose
                  17
                nustatyti esminiai reikalavimai, susiję su kibernetinio saugumo elementais, būtų taikomi kibernetinio saugumo riziką keliančių kategorijų radijo įrenginiams.
            
            
               Konkrečiau, jame numatyta, kad RED 3 straipsnio 3 dalies d, e ir f punktai taikomi 1 straipsnyje apibrėžtiems prie interneto prijungtiems radijo įrenginiams, darant tam tikras išimtis, kaip nurodyta deleguotajame akte.
            
            
               Be to, jame numatyta, kad RED 3 straipsnio 3 dalies e punktas taikomas dėvimiesiems radijo įrenginiams, žaislams, kurie yra ir radijo įrenginiai, ir vaikų priežiūros radijo įrenginiams, nepriklausomai nuo to, ar jie prijungti prie interneto, ar ne, darant tam tikras išimtis, kaip nurodyta deleguotajame akte.
            
            
               Deleguotasis reglamentas atitinka principus, nustatytus įvairiuose susijusiuose ES teisės aktuose, ypač ES kibernetinio saugumo srities teisės aktuose.
            
            
               Deleguotojo reglamento taikymo data yra 30 mėnesių nuo jo įsigaliojimo, todėl deleguotasis reglamentas neturės įtakos radijo įrenginiams, pateiktiems Sąjungos rinkai iki tos taikymo datos.
            
            
               Deleguotasis reglamentas ES biudžetui poveikio neturi.
            
            
               KOMISIJOS DELEGUOTASIS REGLAMENTAS (ES) …/...
            
            
               2021 10 29
            
            
               kuriuo papildomos Europos Parlamento ir Tarybos direktyvos 2014/53/ES nuostatos dėl esminių reikalavimų, nurodytų tos direktyvos 3 straipsnio 3 dalies d, e ir f punktuose, taikymo
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2014 m. balandžio 16 d. Europos Parlamento ir Tarybos direktyvą 2014/53/ES dėl valstybių narių įstatymų, susijusių su radijo įrenginių tiekimu rinkai, suderinimo, kuria panaikinama Direktyva 1999/5/EB
                  18
               , ypač į jos 3 straipsnio 3 dalies antrą pastraipą kartu su 3 straipsnio 3 dalies pirmos pastraipos d, e ir f punktais,
            
            
               kadangi:
            
            
               (1)tinklo ar jo veikimo apsauga nuo žalos, naudotojo ir abonento asmens duomenų ir privatumo apsauga bei apsauga nuo sukčiavimo yra tie elementai, kurie stiprina apsaugą nuo kibernetinio saugumo rizikos;
            
            
               (2)kaip nurodyta Direktyvos 2014/53/ES 13 konstatuojamojoje dalyje, į radijo įrenginius įdiegus specialias funkcijas gali būti padidinta radijo įrenginių naudotojų ir abonentų asmens duomenų apsauga bei privatumas ir apsauga nuo sukčiavimo. Pagal tą konstatuojamąją dalį atitinkamais atvejais radijo įrenginiai turėtų būti suprojektuoti taip, kad juose būtų įmanoma įdiegti tokias funkcijas;
            
         
         
            
               (3)artimiausiais metais 5G bus svarbus plėtojant Sąjungos skaitmeninę ekonomiką ir visuomenę ir gali turėti įtakos beveik kiekvienam Sąjungos piliečių gyvenimo aspektui. Dokumente „5G tinklų kibernetinis saugumas. ES rizikos mažinimo priemonių rinkinys“
                  19
                nustatytas galimas bendras priemonių rinkinys, kuriuo galima sumažinti pagrindinę 5G tinklų kibernetinio saugumo riziką, ir pateikiamos rekomendacijos dėl priemonių, kurioms turėtų būti teikiama pirmenybė rengiant nacionalinio ir Sąjungos lygmenų rizikos mažinimo planus, atrankos. Be šių priemonių, labai svarbu laikytis suderinto požiūrio į esminius reikalavimus, susijusius su kibernetinio saugumo apsaugos elementais, kurie taikomi 5G radijo įrenginiams, kai jie pateikiami Sąjungos rinkai;
            
            
               (4)saugumo lygis, taikomas pagal esminius Sąjungos reikalavimus, nustatytus 3 straipsnio 3 dalies d, e ir f punktuose, siekiant užtikrinti tinklo apsaugą, asmens duomenų apsaugos ir privatumo apsaugos bei apsaugos nuo sukčiavimo priemones, neturi pakenkti aukšto lygio saugumui, kurio nacionaliniu lygmeniu reikalaujama decentralizuotiems išmaniesiems elektros energijos tinklams, kuriuose turi būti naudojami išmanieji skaitikliai, kuriems taikomi tie reikalavimai, ir 5G tinklo įrenginiams, kuriuos naudoja viešųjų elektroninių ryšių tinklų ir viešai prieinamų elektroninių ryšių paslaugų teikėjai pagal Direktyvą (ES) 2018/1972;
            
            
               (5)be to, ne kartą išreikštas susirūpinimas dėl didėjančios kibernetinio saugumo rizikos, nes profesionalai ir vartotojai, įskaitant vaikus, vis dažniau naudoja radijo įrenginius, kurie: i) gali patys palaikyti ryšį internetu, nepriklausomai nuo to, ar jie palaiko ryšį tiesiogiai, ar per bet kokius kitus įrenginius („prie interneto prijungti radijo įrenginiai“), t. y. tokie prie interneto prijungti įrenginiai naudoja protokolus, būtinus keistis duomenimis su internetu tiesiogiai arba naudojant tarpinius įrenginius; ii) gali būti radijo funkciją turintis žaislas, kuris taip pat patenka į Europos Parlamento ir Tarybos direktyvos 2009/48/EB
                  20
                taikymo sritį, arba yra suprojektuotas ar skirtas tik vaikų priežiūrai, pavyzdžiui, vaikų monitorius, arba iii) yra suprojektuoti arba skirti išimtinai ar neišimtinai dėvėti, pririšti ar pakabinti ant kurios nors žmogaus kūno dalies (įskaitant galvą, kaklą, liemenį, rankas, plaštakas, kojas ir pėdas) ar ant bet kokių drabužių (įskaitant galvos apdangalus, pirštines ir avalynę), kuriuos dėvi žmonės, pvz., radijo įrenginiai rankinio laikrodžio, žiedo, apyrankės, laisvųjų rankų įrangos, ausinių ar akinių pavidalu („dėvimieji radijo įrenginiai“); 
            
            
               (6)dėl to bet kurie vaikų priežiūrai skirti radijo įrenginiai, radijo įrenginiai, kuriems taikoma Direktyva 2009/48/EB, arba dėvimieji radijo įrenginiai, kurie patys gali palaikyti ryšį internetu, nepriklausomai nuo to, ar jie palaiko ryšį tiesiogiai, ar per bet kokius kitus įrenginius, turėtų būti laikomi prie interneto prijungtais radijo įrenginiais. Pavyzdžiui, implantai neturėtų būti laikomi dėvimaisiais radijo įrenginiais, nes jie nėra dėvimi, pririšami ar pakabinami ant kurios nors žmogaus kūno dalies ar drabužių. Tačiau implantai turėtų būti laikomi prie interneto prijungtais radijo įrenginiais, jei jie patys gali palaikyti ryšį internetu, nepriklausomai nuo to, ar jie palaiko ryšį tiesiogiai, ar per bet kokius kitus įrenginius;
            
            
               (7)atsižvelgiant į susirūpinimą keliantį faktą, kad radijo įrenginiai neužtikrina apsaugos nuo kibernetinio saugumo rizikos elementų, būtina tam tikrų kategorijų ar klasių radijo įrenginiams taikyti esminius Direktyvos 2014/53/ES reikalavimus, susijusius su apsauga nuo žalos tinklui, asmens duomenų ir vartotojų bei abonentų privatumo apsauga bei apsauga nuo sukčiavimo; 
            
            
               (8)Direktyva 2014/53/ES taikoma gaminiams, kurie atitinka tos direktyvos 2 straipsnyje pateiktą „radijo įrenginio“ apibrėžtį, išskyrus tam tikras išimtis, nurodytas tos direktyvos 1 straipsnio 2 dalyje ir 1 straipsnio 3 dalyje. Nors Direktyvos 2014/53/ES 2 straipsnyje pateikta radijo įrenginio apibrėžtis susijusi su įrenginiais, kurie gali palaikyti ryšį radijo bangomis, jokie Direktyvos 2014/53/ES reikalavimai neskiria radijo įrenginių radijo ir ne radijo funkcijų, todėl visi įrenginių aspektai ir dalys turėtų atitikti šiame deleguotajame reglamente numatytus esminius reikalavimus; 
            
            
               (9)kalbant apie žalą tinklui ar jo veikimui arba apie netinkamą tinklo išteklių naudojimą, nepriimtiną paslaugų pablogėjimą gali sukelti prie interneto prijungti radijo įrenginiai, kuriais neužtikrinama, kad tinklai nebūtų pažeisti ar nebūtų naudojami netinkamai. Pavyzdžiui, piktadarys gali tyčia užtvindyti interneto tinklą, kad būtų užkirstas kelias teisėto tinklo srautui, nutraukti ryšį tarp dviejų radijo gaminių ir taip trukdyti prieigą prie paslaugos, neleisti konkrečiam asmeniui gauti prieigą prie paslaugos, sutrikdyti konkrečios sistemos ar asmens aptarnavimą arba sutrikdyti informaciją. Dėl internetinių paslaugų blogėjimo gali prasidėti kenkimo kibernetinės atakos, dėl kurių padidės išlaidos, nepatogumai ar rizika operatoriams, paslaugų teikėjams ar naudotojams. Todėl Direktyvos 2014/53/ES 3 straipsnio 3 dalies d punktas, kuriame reikalaujama, kad radijo įrenginiai nedarytų žalos tinklui ar jo veikimui arba nenaudotų tinklo išteklių netinkamai tokiu būdu, kad dėl to neleistinai pablogėtų teikiamos paslaugos, turėtų būti taikomas prie interneto prijungtiems radijo įrenginiams;
            
            
               (10)be to, kilo susirūpinimas dėl prie interneto prijungtų radijo įrenginių naudotojo ir abonento asmens duomenų bei privatumo apsaugos, nes tie radijo įrenginiai gali įrašyti, saugoti ir dalytis informacija, bendrauti su naudotoju, įskaitant vaikus, jei tuose radijo įrenginiuose yra įtaisyti garsiakalbiai, mikrofonai ir kiti jutikliai. Šis susirūpinimas visų pirma susijęs su tų radijo įrenginių galimybe daryti nuotraukas, vaizdo įrašus, registruoti geografinės padėties duomenis, su žaidimų patirtimi susijusius duomenis, taip pat širdies plakimo dažnį, miego įpročius ar kitus asmens duomenis. Pavyzdžiui, gauti prieigą prie radijo įrenginių išplėstinių nustatymų galima naudojant numatytąjį slaptažodį, jei ryšys ar duomenys nėra užkoduoti arba jei nėra patikimo autentifikavimo mechanizmo;
            
            
               (11)taigi svarbu, kad Sąjungos rinkai pateikti prie interneto prijungti radijo įrenginiai turėtų apsaugos priemones, kurios užtikrintų asmens duomenų ir privatumo apsaugą, jei tais radijo įrenginiais galima tvarkyti asmens duomenis, kaip apibrėžta Reglamento (ES) 2016/679
                  21
                4 straipsnio 1 dalyje, arba duomenis, kaip apibrėžta Direktyvos 2002/58/EB
                  22
                2 straipsnio b ir c punktuose. Todėl prie interneto prijungtiems radijo įrenginiams turėtų būti taikomas Direktyvos 2014/53/ES 3 straipsnio 3 dalies e punktas;
            
            
               (12)be to, kalbant apie asmens duomenų ir privatumo apsaugą, vaikų priežiūrai skirti radijo įrenginiai, radijo įrenginiai, kuriems taikoma Direktyva 2009/48/EB, ir dėvimieji radijo įrenginiai kelia saugumo riziką, net jei jie nėra prijungti prie interneto. Asmens duomenys gali būti perimti, kai tie radijo įrenginiai skleidžia arba priima radijo bangas ir neturi apsaugos priemonių, užtikrinančių asmens duomenų ir privatumo apsaugą. Vaikų priežiūrai skirti radijo įrenginiai, radijo įrenginiai, kuriems taikoma Direktyva 2009/48/EB, ir dėvimieji radijo įrenginiai gali tam tikrą laiką stebėti ir registruoti įvairius naudotojo konfidencialius (asmeninius) duomenis ir perduoti juos ryšių technologijomis, kurios galėtų būti nesaugios. Vaikų priežiūrai skirti radijo įrenginiai, radijo įrenginiai, kuriems taikoma Direktyva 2009/48/EB, ir dėvimieji radijo įrenginiai taip pat turėtų užtikrinti asmens duomenų ir privatumo apsaugą, kai jais galima tvarkyti, kaip apibrėžta Reglamento (ES) 2016/679 4 straipsnio 2 dalyje, asmens duomenis, kaip apibrėžta Reglamento (ES) 2016/679 4 straipsnio 1 dalyje, arba eismo duomenis ir vietos duomenis, kaip apibrėžta Direktyvos 2002/58/EB 2 straipsnio b ir c punktuose. Todėl tiems radijo įrenginiams turėtų būti taikomas Direktyvos 2014/53/ES 3 straipsnio 3 dalies e punktas;
            
            
               (13)kalbant apie sukčiavimą, informacija, įskaitant asmens duomenis, gali būti pavogta iš prie interneto prijungtų radijo įrenginių, kurie neužtikrina apsaugos nuo sukčiavimo. Konkrečios rūšies sukčiavimas susijęs su prie interneto prijungtais radijo įrenginiais, kai jie naudojami mokėjimams internetu. Išlaidos gali būti didelės ir susijusios ne tik su sukčiavimą patyrusiu asmeniu, bet ir su visa visuomene (pavyzdžiui, policijos tyrimo išlaidos, paslaugų nukentėjusiems išlaidos, atsakomybės nustatymo procesų išlaidos). Todėl būtina užtikrinti patikimas mokėjimo operacijas ir iki minimumo sumažinti finansinių nuostolių riziką, susijusią su prie interneto prijungtų radijo įrenginių naudotojais, atliekančiais mokėjimą per tuos radijo įrenginius, ir per tuos radijo įrenginius atliekamo mokėjimo gavėju;
            
            
               (14)Sąjungos rinkai pateikti prie interneto prijungti radijo įrenginiai turėtų palaikyti apsaugą nuo sukčiavimo užtikrinančias funkcijas, jei tais įrenginiais jų turėtojas ar naudotojas gali pervesti pinigus, piniginę vertę ar virtualiąją valiutą, kaip apibrėžta Europos Parlamento ir Tarybos direktyvos (ES) 2019/713
                  23
                2 straipsnio d punkte; Todėl tiems radijo įrenginiams turėtų būti taikomas Direktyvos 2014/53/ES 3 straipsnio 3 dalies f punktas;
            
            
               (15)Europos Parlamento ir Tarybos reglamente (ES) 2017/745
                  24
                nustatomos medicinos priemonių taisyklės, o Europos Parlamento ir Tarybos reglamente (ES) 2017/746
                  25
                nustatytos in vitro diagnostikos medicinos priemonių taisyklės. Reglamentuose (ES) 2017/745 ir (ES) 2017/746 atsižvelgiama į tam tikrus kibernetinio saugumo rizikos elementus, susijusius su rizika, apie kurią kalbama Direktyvos 2014/53/ES 3 straipsnio 3 dalies d, e ir f punktuose. Todėl radijo įrenginiai, kuriems taikomas kuris nors iš šių reglamentų, neturėtų priklausyti radijo įrenginių kategorijoms ar klasėms, kurios turėtų atitikti esminius reikalavimus, nustatytus Direktyvos 2014/53/ES 3 straipsnio 3 dalies d, e ir f punktuose; 
            
            
               (16)Europos Parlamento ir Tarybos reglamente (ES) 2019/2144
                  26
                nustatomi transporto priemonių, jų sistemų ir komponentų tipo patvirtinimo reikalavimai. Be to, pagrindinis Europos Parlamento ir Tarybos reglamento (ES) 2018/1139
                  27
                tikslas yra nustatyti ir išlaikyti vienodą aukštą civilinės aviacijos saugos lygį Sąjungoje. Be to, Europos Parlamento ir Tarybos direktyvoje (ES) 2019/520
                  28
                nustatomos elektroninių kelių rinkliavos sistemų sąveikumo ir tarpvalstybinio keitimosi informacija apie kelių mokesčių nesumokėjimą Sąjungoje palengvinimo sąlygos. Reglamentuose (ES) 2019/2144 ir (ES) 2018/1139 ir Direktyvoje (ES) 2019/520 atsižvelgiama į kibernetinio saugumo rizikos elementus, susijusius Direktyvos 2014/53/ES 3 straipsnio 3 dalies e ir f punktuose nustatyta rizika. Todėl radijo įrenginiai, kuriems taikomi Reglamentai (ES) 2019/2144 ir (ES) 2018/1139 arba Direktyva (ES) 2019/520, neturėtų priklausyti radijo įrenginių kategorijoms ar klasėms, kurios turėtų atitikti esminius reikalavimus, nustatytus Direktyvos 2014/53/ES 3 straipsnio 3 dalies e ir f punktuose;
            
            
               (17)Direktyvos 2014/53/ES 3 straipsnyje nustatyti esminiai reikalavimai, kuriuos turi atitikti ekonominės veiklos vykdytojai. Siekiant palengvinti atitikties tiems reikalavimams vertinimą, jame daroma radijo įrenginių, kurie atitinka pagal Europos Parlamento ir Tarybos reglamentą (ES) Nr. 1025/2012
                  29
                priimtus neprivalomus darniuosius standartus, skirtus išsamioms techninėms tų reikalavimų specifikacijoms nustatyti, atitikties prielaida. Specifikacijose bus atsižvelgiama į rizikos lygį, atitinkantį kiekvienos kategorijos ar klasės radijo įrenginių, kuriems taikomas šis reglamentas, numatytąjį naudojimą;
            
            
               (18)ekonominės veiklos vykdytojams turėtų būti suteikta pakankamai laiko prisitaikyti prie šio reglamento reikalavimų. Todėl šio reglamento taikymą reikėtų atidėti. Šis reglamentas netrukdo ekonominės veiklos vykdytojams laikytis jo nuo jo įsigaliojimo dienos;
            
            
               (19)Komisija atliko reikiamas konsultacijas parengiamųjų darbų dėl šiame reglamente nustatytų priemonių metu ir konsultavosi su Radijo įrenginių ekspertų grupe, 
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               1. Esminis reikalavimas, nustatytas Direktyvos 2014/53/ES 3 straipsnio 3 dalies d punkte, taikomas bet kuriems radijo įrenginiams, kurie patys gali palaikyti ryšį internetu, nepriklausomai nuo to, ar jie palaiko ryšį tiesiogiai, ar per bet kokius kitus įrenginius („prie interneto prijungtiems radijo įrenginiams“).
            
         
         
            
               2. Esminis reikalavimas, nustatytas Direktyvos 2014/53/ES 3 straipsnio 3 dalies e punkte, taikomas bet kuriems toliau nurodytiems radijo įrenginiams, jei tais radijo įrenginiais galima tvarkyti, kaip apibrėžta Reglamento (ES) 2016/679 4 straipsnio 2 dalyje, asmens duomenis, kaip apibrėžta Reglamento (ES) 2016/679 4 straipsnio 1 dalyje, arba srauto duomenis ir vietos nustatymo duomenis, kaip apibrėžta Direktyvos 2002/58/EB 2 straipsnio b ir c punktuose:
            
            
               (a)prie interneto prijungtiems radijo įrenginiams, kurie nėra b, c arba d punktuose nurodyti įrenginiai; 
            
            
               (b)radijo įrenginiams, suprojektuotiems arba skirtiems tik vaikų priežiūrai;
            
            
               (c)radijo įrenginiams, kuriems taikoma Direktyva 2009/48/EB;
            
            
               (d)radijo įrenginiams, suprojektuotiems arba skirtiems išimtinai ar neišimtinai dėvėti, pririšti ar pakabinti ant kurios nors iš šių vietų:
            
            
               (i)bet kurios žmogaus kūno dalies, įskaitant galvą, kaklą, liemenį, rankas, plaštakas, kojas ir pėdas;
            
            
               (ii)bet kokių drabužių, įskaitant galvos apdangalus, pirštines ir avalynę, kuriuos dėvi žmonės.
            
            
               3. Esminis reikalavimas, nustatytas Direktyvos 2014/53/ES 3 straipsnio 3 dalies f punkte, taikomas bet kuriems prie interneto prijungtiems radijo įrenginiams, jei tais įrenginiais jų turėtojas ar naudotojas gali pervesti pinigus, piniginę vertę ar virtualiąją valiutą, kaip apibrėžta Direktyvos (ES) 2019/713 2 straipsnio d punkte.
            
            
               2 straipsnis
            
            
               1. Nukrypstant nuo 1 straipsnio, Direktyvos 2014/53/ES 3 straipsnio 3 dalies d, e ir f punktuose nustatyti esminiai reikalavimai netaikomi radijo įrenginiams, kuriems taip pat taikomas kuris nors iš šių Sąjungos teisės aktų:
            
            
               (a)Reglamentas (ES) 2017/745;
            
            
               (b)Reglamentas (ES) 2017/746.
            
            
               2. Nukrypstant nuo 1 straipsnio 2 dalies ir 1 straipsnio 3 dalies, Direktyvos 2014/53/ES 3 straipsnio 3 dalies e ir f punktuose nustatyti esminiai reikalavimai netaikomi radijo įrenginiams, kuriems taip pat taikomas bet kuris iš šių Sąjungos teisės aktų:
            
            
               (a)Reglamentas (ES) 2018/1139; 
            
            
               (b)Reglamentas (ES) 2019/2144; 
            
            
               (c)Direktyva (ES) 2019/520.
            
            
               3 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Jis taikomas nuo …[LB, įrašykite datą – 30 mėnesių nuo šio reglamento įsigaliojimo dienos].
            
            
               Šis reglamentas yra privalomas visas ir tiesiogiai taikomas visose valstybėse narėse.
            
         
         
            
               Priimta Briuselyje 2021 10 29
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        Tarybos išvados dėl 5G reikšmės Europos ekonomikai ir būtinybės sumažinti su 5G susijusią saugumo riziką, 
                  https://www.consilium.europa.eu/media/41595/st14517-en19.pdf
                   Tarybos išvados dėl 5G reikšmės Europos ekonomikai ir būtinybės sumažinti su 5G susijusią saugumo riziką, 
                  https://www.europarl.europa.eu/legislative-train/api/stages/report/current/theme/connected-digital-single-market/file/cyber-security-package
                   
                  https://www.forbrukerradet.no/siste-nytt/connected-toys-violate-consumer-laws/
                     
                  http://www.beuc.eu/publications/beuc-x-2018-017_cybersecurity_for_connected_products.pdf
               
               
                  
                     (2)
                  
                        Visų pirma tai yra: i) Bendrasis duomenų apsaugos reglamentas (ES) 2016/679 (BDAR), ii) Direktyva 2002/58/EB dėl asmens duomenų tvarkymo ir privatumo apsaugos elektroninių ryšių sektoriuje (Direktyva dėl privatumo ir elektroninių ryšių), iii) Reglamentas (ES) 2019/881 (Kibernetinio saugumo aktas), iv) Direktyva (ES) 2019/713 dėl kovos su sukčiavimu negrynosiomis mokėjimo priemonėmis ir jų klastojimu (mokėjimo negrynaisiais pinigais direktyva), v) Direktyva 2013/40/ES dėl atakų prieš informacines sistemas (kibernetinių atakų direktyva), vi) Direktyva (ES) 2016/1148 dėl tinklų ir informacinių sistemų saugumo (TIS direktyva) ir vii) Reglamentas (ES) 910 (2014) dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje (eIDAS reglamentas).
               
               
                  
                     (3)
                  
                        
                  https://www.forbrukerradet.no/siste-nytt/connected-toys-violate-consumer-laws/
               
               
                  
                     (4)
                  
                        
                  http://www.beuc.eu/publications/beuc-x-2018-017_cybersecurity_for_connected_products.pdf
               
               
                  
                     (5)
                  
                        2014 m. balandžio 16 d. Europos Parlamento ir Tarybos direktyva 2014/53/ES dėl valstybių narių įstatymų, susijusių su radijo įrenginių tiekimu rinkai, suderinimo, kuria panaikinama Direktyva 1999/5/EB, OL L 153, 2014 5 22, p. 62–106.
               
               
                  
                     (6)
                  
                        2019 m. lapkričio 27 d. Europos Parlamento ir Tarybos reglamentas (ES) 2019/2144 dėl variklinių transporto priemonių, jų priekabų ir joms skirtų sistemų, sudėtinių dalių bei atskirų techninių mazgų tipo patvirtinimo reikalavimų, susijusių su jų bendrąja sauga ir transporto priemonėse esančių asmenų bei pažeidžiamų eismo dalyvių apsauga, kuriuo iš dalies keičiamas Europos Parlamento ir Tarybos reglamentas (ES) 2018/858 ir panaikinami Europos Parlamento ir Tarybos reglamentai (EB) Nr. 78/2009, (EB) Nr. 79/2009 ir (EB) Nr. 661/2009 ir Komisijos reglamentai (EB) Nr. 631/2009, (ES) Nr. 406/2010, (ES) Nr. 672/2010, (ES) Nr. 1003/2010, (ES) Nr. 1005/2010, (ES) Nr. 1008/2010, (ES) Nr. 1009/2010, (ES) Nr. 19/2011, (ES) Nr. 109/2011, (ES) Nr. 458/2011, (ES) Nr. 65/2012, (ES) Nr. 130/2012, (ES) Nr. 347/2012, (ES) Nr. 351/2012, (ES) Nr. 1230/2012 ir (ES) 2015/166 (OL L 325, 2019 12 16, p. 1). 
               
               
                  
                     (7)
                  
                        2018 m. liepos 4 d. Europos Parlamento ir Tarybos reglamentas (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91 (OL L 212, 2018 8 22, p. 1). 
               
               
                  
                     (8)
                  
                        2019 m. kovo 19 d. Europos Parlamento ir Tarybos direktyva (ES) 2019/520 dėl elektroninių kelių rinkliavos sistemų sąveikumo, kuria sudaromos palankesnės sąlygos tarpvalstybiniu lygmeniu keistis informacija apie kelių rinkliavų nesumokėjimo atvejus Sąjungoje, OL L 91, 2019 3 29, p. 45.
               
               
                  
                     (9)
                  
                        2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).
               
               
                  
                     (10)
                  
                        2002 m. liepos 12 d. Europos Parlamento ir Tarybos direktyva 2002/58/EB dėl asmens duomenų tvarkymo ir privatumo apsaugos elektroninių ryšių sektoriuje (Direktyva dėl privatumo ir elektroninių ryšių) (OL L 201, 2002 7 31, p. 37). 
               
               
                  
                     (11)
                  
                        JOIN/2020/18 final. 
               
               
                  
                     (12)
                  
                        
                  https://ec.europa.eu/info/law/better-regulation/have-your-say/initiatives/2018-Smartwatches-and-connected-toys
                   
               
               
                  
                     (13)
                  
                        
                  https://ec.europa.eu/info/law/better-regulation/have-your-say/initiatives/2018-Smartwatches-and-connected-toys/public-consultation
                   
               
               
                  
                     (14)
                  
                        
                  https://circabc.europa.eu/ui/group/43315f45-aaa7-44dc-9405-a86f639003fe/library/f6e8f574-6864-4350-94bb-1719fe29a6c0?p=1&n=10&sort=modified_DESC
                   
               
               
                  
                     (15)
                  
                        JOIN/2020/18 final.
               
               
                  
                     (16)
                  
                        https://ec.europa.eu/info/law/better-regulation/have-your-say/initiatives/2018-Internet-connected-radio-equipment-and-wearable-radio-equipment_en
               
               
                  
                     (17)
                  
                        d punktas dėl tinklo apsaugos, e punktas dėl asmens duomenų apsaugos, f punktas dėl privatumo apsaugos ir apsaugos nuo sukčiavimo.
               
               
                  
                     (18)
                  
                        OL L 153, 2014 5 22, p. 62.
               
               
                  
                     (19)
                  
                        „5G tinklų kibernetinis saugumas. ES rizikos mažinimo priemonių rinkinys“ (angl. „Cybersecurity of 5G networks - EU Toolbox of risk mitigating measures“), 2020 m. sausio 29 d. https://ec.europa.eu/digital-singlemarket/en/nis-cooperation-group.
               
               
                  
                     (20)
                  
                        2009 m. birželio 18 d. Europos Parlamento ir Tarybos direktyva 2009/48/EB dėl žaislų saugos (OL L 170, 2009 6 30, p. 1).
               
               
                  
                     (21)
                  
                  
                        2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1). 
                  
               
               
                  
                     (22)
                  
                        2002 m. liepos 12 d. Europos Parlamento ir Tarybos direktyva 2002/58/EB dėl asmens duomenų tvarkymo ir privatumo apsaugos elektroninių ryšių sektoriuje (Direktyva dėl privatumo ir elektroninių ryšių) (OL L 201, 2002 7 31, p. 37). 
               
               
                  
                     (23)
                  
                        2019 m. balandžio 17 d. Europos Parlamento ir Tarybos direktyva (ES) 2019/713 dėl kovos su sukčiavimu negrynosiomis mokėjimo priemonėmis ir jų klastojimu, kuria pakeičiamas Tarybos pamatinis sprendimas 2001/413/TVR (OL L 123, 2019 5 10, p. 18)
               
               
                  
                     (24)
                  
                        2017 m. balandžio 5 d. Europos Parlamento ir Tarybos reglamentas (ES) 2017/745 dėl medicinos priemonių, kuriuo iš dalies keičiama Direktyva 2001/83/EB, Reglamentas (EB) Nr. 178/2002 ir Reglamentas (EB) Nr. 1223/2009, ir kuriuo panaikinamos Tarybos direktyvos 90/385/EEB ir 93/42/EEB (OL L 117, 2017 5 5, p. 1). 
               
               
                  
                     (25)
                  
                        2017 m. balandžio 5 d. Europos Parlamento ir Tarybos reglamentas (ES) 2017/746 dėl in vitro diagnostikos medicinos priemonių, kuriuo panaikinama Direktyva 98/79/EB ir Komisijos sprendimas 2010/227/ES (OL L 117, 2017 5 5, p. 176).
               
               
                  
                     (26)
                  
                        2019 m. lapkričio 27 d. Europos Parlamento ir Tarybos reglamentas (ES) 2019/2144 dėl variklinių transporto priemonių, jų priekabų ir joms skirtų sistemų, sudėtinių dalių bei atskirų techninių mazgų tipo patvirtinimo reikalavimų, susijusių su jų bendrąja sauga ir transporto priemonėse esančių asmenų bei pažeidžiamų eismo dalyvių apsauga, kuriuo iš dalies keičiamas Europos Parlamento ir Tarybos reglamentas (ES) 2018/858 ir panaikinami Europos Parlamento ir Tarybos reglamentai (EB) Nr. 78/2009, (EB) Nr. 79/2009 ir (EB) Nr. 661/2009 ir Komisijos reglamentai (EB) Nr. 631/2009, (ES) Nr. 406/2010, (ES) Nr. 672/2010, (ES) Nr. 1003/2010, (ES) Nr. 1005/2010, (ES) Nr. 1008/2010, (ES) Nr. 1009/2010, (ES) Nr. 19/2011, (ES) Nr. 109/2011, (ES) Nr. 458/2011, (ES) Nr. 65/2012, (ES) Nr. 130/2012, (ES) Nr. 347/2012, (ES) Nr. 351/2012, (ES) Nr. 1230/2012 ir (ES) 2015/166 (OL L 325, 2019 12 16, p. 1).
               
               
                  
                     (27)
                  
                        2018 m. liepos 4 d. Europos Parlamento ir Tarybos reglamentas (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91 (OL L 212, 2018 8 22, p. 1). 
               
               
                  
                     (28)
                  
                        2019 m. kovo 19 d. Europos Parlamento ir Tarybos direktyva (ES) 2019/520 dėl elektroninių kelių rinkliavos sistemų sąveikumo, kuria sudaromos palankesnės sąlygos tarpvalstybiniu lygmeniu keistis informacija apie kelių rinkliavų nesumokėjimo atvejus Sąjungoje (OL L 91, 2019 3 29, p. 45).
               
               
                  
                     (29)
                  
                        2012 m. spalio 25 d. Europos Parlamento ir Tarybos reglamentas (ES) Nr. 1025/2012 dėl Europos standartizacijos, kuriuo iš dalies keičiamos Tarybos direktyvos 89/686/EEB ir 93/15/EEB ir Europos Parlamento ir Tarybos direktyvos 94/9/EB, 94/25/EB, 95/16/EB, 97/23/EB, 98/34/EB, 2004/22/EB, 2007/23/EB, 2009/23/EB ir 2009/105/EB ir panaikinamas Tarybos sprendimas 87/95/EEB ir Europos Parlamento ir Tarybos sprendimas Nr. 1673/2006/EB (OL L 316, 2012 11 14, p. 12).